忠孝亭
作者：周洎
朝代：宋

paragraphs: 晉鼎臲卼姦人窺，孰謀國者如兒嬉。
陷穽弗設延虎貔，虓闞搏噬嬰者摧。
羣公奔潰不敢誰，卞公力疾起督師。
謂事迫矣奚生爲，以肉餧虎吁可悲。
公則死矣二子隨，偉哉忠孝萃一時。
維公忠義天所資，向來謀國如蓍龜。
不用吾言至于斯，爲社稷死則死之。
冶城之麓江之湄，荒冢突兀餘豐碑。
半生讀史長歔欷，拜公之墳涕霑頤。
死者可作吾誰歸，嗟哉江左固多士。
往往所欠惟一死，元規兒輩何足罪。
王公偪仄石頭裏，氣息奄奄有如泉下鬼。
蘇武之節不如是，視公胡不顙有泚。
男子之死一言耳，死而不亡公父子。